title: TREOIR THARMLIGTHE (AE) /... ÓN gCOIMISIÚN lena leasaítear, chun oiriúnú don dul chun cinn teicniúil agus eolaíoch, Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine maidir le mearcair a úsáid i ndlúthshoilse fluaraiseacha aonchaidhpeacha sainchuspóireacha

text:
               MEABHRÁN MÍNIÚCHÁIN

               1.COMHTHÉACS AN GHNÍMH THARMLIGTHE

               Chun oiriúnú don dul chun cinn teicniúil agus eolaíoch, leasaítear leis an Treoir Tharmligthe seo ón gCoimisiún Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle maidir le srian le substaintí guaiseacha áirithe a úsáid i dtrealamh leictreach agus leictreonach (athmhúnlú)
                  1
                (Treoir RoHS). Baineann an leasú le díolúine i gcomhair feidhmeanna sonracha ina bhfuil mearcair i ndlúthshoilse fluaraiseacha aonchaidhpeacha sainchuspóireacha.

               Le Treoir RoHS, cuirtear srian le substaintí guaiseacha áirithe a úsáid i dtrealamh leictreach agus leictreonach (TLL), mar a shonraítear in Airteagal 4. Tá srian le 10 substaint faoi láthair agus liostaítear iad in Iarscríbhinn II a ghabhann leis an Treoir: luaidhe, mearcair, caidmiam, cróimiam heicsifhiúsach, défheinilí polabróimínithe (PBB), éitir défheinile polabróimínithe (PBDE), bios (2-eitilheicsil) taláit (DEHP), taláit bhúitilbeinsile (BBP), taláit débhúitile (DBP) agus taláit dé-iseabúitile (DIBP). Liostaítear in Iarscríbhinní III agus IV ábhair agus comhpháirteanna trealaimh leictrigh agus leictreonaigh le haghaidh feidhmeanna sonracha atá díolmhaithe ó na srianta maidir le substaintí a leagtar síos in Airteagal 4(1).

               Le hAirteagal 5 den Treoir, déantar foráil maidir le hIarscríbhinní III agus IV a chur in oiriúint don dul chun cinn eolaíoch agus teicniúil, lena bhféadtar deonú díolúintí, athnuachan díolúintí agus cúlghairm díolúintí a áireamh.

               De bhun Airteagal 5(1)(a), níltear le díolúintí a áireamh in Iarscríbhinní III agus IV ach amháin mura lagóidh an t‑áireamh sin an chosaint don chomhshaol agus don tsláinte a thugtar le Rialachán (CE) Uimh. 1907/2006 (REACH)
                  2
                agus i gcás ina gcomhlíontar leo aon cheann de na coinníollacha seo a leanas, agus sa chás sin amháin: (i) gur dodhéanta ó thaobh na heolaíochta de nó ar bhonn teicniúil an tsubstaint a dhíothú nó a ionadú trí athruithe ar an dearadh, nó trí ábhair agus comhpháirteanna nach bhfuil aon cheann de na hábhair nó substaintí a liostaítear in Iarscríbhinn II ag teastáil lena n‑aghaidh; (ii) nach n‑áirithítear iontaofacht na n‑ionadach; (iii) gur dócha gur mó na tionchair dhiúltacha iomlána don chomhshaol, don tsláinte agus do shábháilteacht an tomhaltóra mar thoradh ar an tsubstaint a ionadú ná na tairbhí iomlána don chomhshaol, don tsláinte agus do shábháilteacht an tomhaltóra.

               Ní mór infhaighteacht na n‑ionadach agus tionchar socheacnamaíoch an ionadaithe a chur san áireamh sna cinntí maidir le díolúintí, agus fad na ndíolúintí sin. Ní mór aon tionchar a d’fhéadfadh a bheith ar an nuálaíocht a chur san áireamh sna cinntí maidir le fad na ndíolúintí. Ní mór smaointeoireacht saolré ar thionchair fhoriomlána na díolúine a chur i bhfeidhm, i gcás inarb ábhartha.

               Sonraítear le hAirteagal 5(1)(a) nach mór don Choimisiún gníomhartha tarmligthe aonair a ghlacadh chun ábhair agus comhpháirteanna trealaimh leictrigh agus leictreonaigh le haghaidh feidhmeanna sonracha a liostaítear in Iarscríbhinní III agus IV a chur san áireamh. Le hAirteagal 5(3) agus Iarscríbhinn V, tugtar tuairisc ar an nós imeachta um iarratais a bhaineann le díolúine a chur isteach.

               2.COMHAIRLIÚCHÁIN ROIMH GHLACADH AN GHNÍMH

               Fuair an Coimisiún iarrataí
                  3
                ó oibreoirí eacnamaíocha maidir le díolúintí a dheonú nó a athnuachan faoi Airteagal 5(3) agus Iarscríbhinn V a ghabhann le Treoir RoHS.

               Le díolúine 1(f) d’Iarscríbhinn III atá i bhfeidhm faoi láthair, ceadaítear úsáid cion mearcair nach mó ná na luachanna seo a leanas (de réir an dóire) a úsáid i ndlúthshoilse fluaraiseacha aonchaidhpeacha: sainchuspóireacha: 5 mg.

               Fuair an Coimisiún dhá iarratas maidir leis an díolúine sin a athnuachan i mí na Nollag 2014 agus i mí Eanáir 2015. Rinneadh ceann de na hiarratais a athnuachan le faisnéis bhreise sna hiontrálacha i mí Eanáir 2020. Is amhlaidh a mhaígh na hiarratasóirí nach raibh ionadaigh ar fáil i gcomhair na bhfeidhmeanna a chumhdaítear leis an díolúine sin agus mhínigh siad nárbh fhéidir laghdú breise a dhéanamh ar an tairseach mhearcair a shonraítear sa díolúine
                  4
               . I gcomhréir leis na ceanglais i dTreoir RoHS (Airteagal 5(5), (an dara fomhír)), fanann díolúine bailí go dtí go ndéanfaidh an Coimisiún cinneadh maidir leis an iarratas ar athnuachan.

               Chun meastóireacht a dhéanamh ar na hiarratais maidir leis an díolúine sin a athnuachan, sheol an Coimisiún staidéar i mí an Mheithimh 2015
                  5
               , staidéar a tugadh i gcrích in 2016, chun an measúnú teicniúil agus eolaíoch is gá a dhéanamh, lenar áiríodh comhairliúchán 8 seachtaine ar líne le páirtithe leasmhara
                  6
               . Mar thoradh ar an staidéar sin ina ndearnadh measúnú ar na sonraí agus ionchuir fhairsinge theicniúla agus eolaíocha a fuarthas, mar a doiciméadaíodh sa tuarascáil staidéir, rinne an Coimisiún dhá staidéar/nuashonrú chomhlántacha, lenar áiríodh rannpháirtíocht páirtithe leasmhara. Díríodh ar an measúnú socheacnamaíoch agus ar infhaighteacht na n‑ionadach sa staidéar a foilsíodh in 2019
                  7
               , agus rinneadh nuashonrú bunaithe ar fhigiúirí agus ar shamhaltú nua in 2020
                  8
               . Foilsíodh tuarascálacha deiridh an staidéir agus na nuashonruithe ar an measúnú socheacnamaíoch
                  9
               ; tugadh fógra do na páirtithe leasmhara.

               Chuaigh an Coimisiún i gcomhairle le grúpa saineolaithe na mBallstát maidir le gníomhartha tarmligthe faoi Threoir RoHS le linn cruinnithe saineolaithe an 1 Meán Fómhair 2016, an 29 Deireadh Fómhair 2018 agus an 21 Deireadh Fómhair 2019 chun tuairimí na mBallstát ar chur chuige atá beartaithe a fháil i gcomhréir le conclúidí na meastóireachtaí. Rinne sé gach céim nós imeachta ba ghá a bhaineann le díolúintí ón srian maidir le substaintí faoi Airteagal 5(3) go 5(7)
                  10
               . Tugadh fógra don Chomhairle agus do Pharlaimint na hEorpa faoi gach gníomhaíocht.

               Leagadh béim sa staidéar tacaíochta ar an méid seo a leanas:

               ·go gcumhdaítear raon an-leathan lampaí, lampaí il-saintréithe, le dlúthshoilse fluaraiseacha (DSF) sainchuspóireacha, toisc a speisialta atá an dearadh, na hábhair agus an próiseas monaraíochta a bhaineann leo;

               ·maidir le dlúthshoilse fluaraiseacha sainchuspóireacha atá ceaptha chun solas den speictream ultraivialait a astú, go bhfuil faisnéis leordhóthanach ann nach féidir, ar bhonn teicniúil, mearcair a ionadú i dtaca leis na feidhmeanna lena mbaineann, agus dá bhrí sin moladh sa staidéar an díolúine a athnuachan go ceann uastréimhse 5 bliana breise;

               ·maidir le dlúthshoilse fluaraiseacha sainchuspóireacha eile, gur cheart an díolúine a shíneadh go ceann 3 bliana i gcás easpa faisnéise faoi mhearcair a ionadú sa raon leathan feidhmeanna lena mbaineann, chun údar a thabhairt leis an díolúine, de dhroim faisnéis atá níos mionsonraithe, i gcomhair cineálacha eile lampaí a thuigtear a bheith cumhdaithe ag an téarma ‘sainchuspóireach’, más rud é go ndéantar iarratais nua.

               Mar chríoch, sonraíodh sna measúnuithe eolaíocha agus teicniúla, lena n‑áirítear comhairliúcháin le páirtithe leasmhara, go gcomhlíontar fós na critéir dhíolúine maidir le díolúine 1(f) toisc gan ionadaigh iontaofa a bheith ar fáil go fóill. Léirítear freisin i dtorthaí na meastóireachta nach lagófaí leis an díolúine shonrach an chosaint don chomhshaoil agus don tsláinte a thugtar le Rialachán REACH, i gcomhréir le hAirteagal 5 de Threoir 2011/65/AE.

               I gcomhréir leis na Treoirlínte maidir le Rialáil Níos Fearr, foilsíodh an dréacht-Treoir Tharmligthe ar an Tairseach um Rialáil Níos Fearr ar feadh tréimhse 4 seachtaine le haghaidh aiseolas poiblí. Le linn an chomhairliúcháin ar an dréachtghníomh, fuarthas dhá aighneacht. Cuireadh na pointí a ardaíodh san áireamh agus measadh nár ghá aon leasú ar an dréacht.

               3.EILIMINTÍ DLÍ AN GHNÍMH THARMLIGTHE

               Leis an treoir tharmligthe athnuaitear díolúine 1(f) a liostaítear in Iarscríbhinn III a ghabhann le Treoir 2011/65/AE, chun mearcair a úsáid le haghaidh feidhmeanna sonracha.

               Cinneadh i measúnú an Choimisiúin, bunaithe ar na staidéir thacaíochta agus na comhairliúcháin tacaíochta, go gcomhlíontar leis an iarraidh ar dhíolúine ceann amháin ar a laghad de na critéir a leagtar síos in Airteagal 5(1)(a) de Threoir RoHS lena dtugtar údar leis an díolúine a shíneadh: ní féidir mearcair a ionadú go hiontaofa sna catagóirí lampa a chumhdaítear leis an díolúine seo.

               Go hachomair, comhlíontar na coinníollacha maidir leis an díolúine, agus tá iontráil díolúine 1(f) le hathnuachan. Cinneadh sa mheasúnú freisin gur cheart cúngú a dhéanamh ar raon feidhme na díolúine, ar thaobh amháin, maidir le feidhmeanna sonraithe breise agus, ar an taobh eile, gur féidir fad na díolúine leithne reatha a ghiorrú mar a leanas:

               I.go 5 bliana i gcás lampaí sainchuspóireacha atá ceaptha chun solas den speictream ultraivialait a astú toisc gan aon rogha iontaofa mhalartach a bheith ar fáil faoi láthair;

               II.go 3 bliana i gcás gach lampa shainchuspóirigh eile chun ligean don tionscal faisnéis mhionsonraithe a ullmhú chun údar a thabhairt leis na díolúintí a choinneáil i gcomhair catagóirí sonracha lampaí sainchuspóireacha.

               Socraítear dátaí éaga na díolúine sin i gcomhréir le hAirteagal 5(2) (an chéad fhomhír). Ní mheastar go mbeidh drochthionchair ag na tréimhsí bailíochta ar an nuálaíocht.

               Is ionstraim dlí an treoir tharmligthe, dá bhforáiltear i dTreoir 2011/65/AE, go háirithe chun na ceanglais a leagtar amach in Airteagal 5(1)(a) di a chomhlíonadh.

               Is é is cuspóir don treoir tharmligthe cuidiú le sláinte an duine agus an comhshaol a chosaint agus na forálacha maidir le feidhmiú an mhargaidh inmheánaigh i réimse an trealaimh leictrigh agus leictreonaigh a ailíniú, trí úsáid substaintí a mbeadh toirmeasc orthu seachas sin a cheadú i gcomhair feidhmeanna sonracha, le forálacha Threoir RoHS agus faoi choinníollacha Threoir RoHS agus leis an nós imeachta chun Iarscríbhinní III agus IV a oiriúnú don dul chun cinn eolaíoch agus teicniúil.

               Níl aon impleacht ag an treoir tharmligthe maidir le buiséad an Aontais Eorpaigh.

               TREOIR THARMLIGTHE (AE) …/... ÓN gCOIMISIÚN

               an 13.12.2021

               lena leasaítear, chun oiriúnú don dul chun cinn teicniúil agus eolaíoch, Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine maidir le mearcair a úsáid i ndlúthshoilse fluaraiseacha aonchaidhpeacha sainchuspóireacha

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Threoir 2011/65/AE ó Pharlaimint na hEorpa agus ón gComhairle an 8 Meitheamh 2011 maidir leis an srian le substaintí guaiseacha áirithe a úsáid i dtrealamh leictreach agus leictreonach
                  11
               , agus go háirithe Airteagal 5(1), pointe (a), di,

               De bharr an mhéid seo a leanas:

               (1)Le Treoir 2011/65/AE ceanglaítear ar na Ballstáit a áirithiú nach mbeidh na substaintí guaiseacha a liostaítear in Iarscríbhinn II a ghabhann leis an Treoir sin i dtrealamh leictreach agus leictreonach (TLL) a chuirtear ar an margadh. Níl feidhm ag an srian sin maidir le feidhmeanna díolmhaithe áirithe a liostaítear in Iarscríbhinn III a ghabhann leis an Treoir sin.

               (2)Liostaítear catagóirí an trealaimh leictrigh agus leictreonaigh a bhfuil feidhm ag Treoir 2011/65/AE ina leith in Iarscríbhinn I a ghabhann leis an Treoir sin.

               (3)Is substaint shrianta é mearcair a liostaítear in Iarscríbhinn II a ghabhann le Treoir 2011/65/AE.

               (4)Le Cinneadh 2010/571/AE
                  12
               , dheonaigh an Coimisiún, i measc nithe eile, díolúine maidir le húsáid mearcair i ndlúthshoilse fluaraiseacha aonchaidhpeacha sainchuspóireacha (‘an díolúine’), a liostaítear anois mar dhíolúine 1(f) in Iarscríbhinn III a ghabhann le Treoir 2011/65/AE. Bhí an díolúine le dul in éag an 21 Iúil 2016, i gcomhréir le hAirteagal 5(2), an dara fomhír, pointe (a), den Treoir sin.

               (5)Úsáidtear mearcair i ndlúthshoilse fluaraiseacha aonchaidhpeacha sainchuspóireacha chun solas ultraivialait a tháirgeadh, solas a thiontaítear ansin ina sholas infheicthe ag an mbratú fluaraiseach ar an mbolgán lampa.

               (6)An 19 Nollaig 2014 agus an 15 Eanáir 2015, fuair an Coimisiún dhá iarratas ar athnuachan na díolúine (‘na hiarratais ar athnuachan’) laistigh den teorainn ama a leagtar síos in Airteagal 5(5) de Threoir 2011/65/AE, agus rinneadh iarratas amháin acu sin a thabhairt cothrom le dáta le hiarratas athnuaite an 20 Eanáir 2020. I gcomhréir le hAirteagal 5(5), an dara fomhír, de Threoir 2011/65/AE, fanann díolúine bailí go dtí go ndéanfar cinneadh ar an iarratas ar athnuachan.

               (7)Cinneadh sa mheastóireacht ar an iarratas ar athnuachan, inar cuireadh san áireamh infhaighteacht na n‑ionadach agus tionchar socheacnamaíoch an ionadaithe, go bhfuil sé dodhéanta faoi láthair ar bhonn teicniúil mearcair a dhíothú i dtaca leis na feidhmeanna lena mbaineann nó substaint inchomparáide ó thaobh feidhmíochta de a chur ina ionad. Mar chuid den mheastóireacht, rinneadh comhairliúcháin le páirtithe leasmhara i gcomhréir le hAirteagal 5(7) de Threoir 2011/65/AE. Cuireadh na barúlacha a fuarthas le linn na gcomhairliúchán sin ar fáil go poiblí ar shuíomh gréasáin tiomnaithe.

               (8)Ba cheart do raon feidhme agus fad na ndíolúintí ón srian le hábhair nó comhábhair shonracha áirithe a bheith teoranta, chun substaintí guaiseacha i dtrealamh leictreach agus leictreonach a chéimniú amach de réir a chéile. Cinneadh sa mheasúnú freisin gur cheart, ar thaobh amháin, cúngú a dhéanamh ar raon feidhme na díolúine maidir le feidhmeanna sonraithe breise agus, ar an taobh eile, gur féidir fad na díolúine leithne reatha a ghiorrú

               (9)Tá an díolúine i gcomhréir le Rialachán (CE) Uimh. 1907/2006 ó Pharlaimint na hEorpa agus ón gComhairle
                  13
               , agus ar an ábhar sin ní lagaítear an chosaint don chomhshaol agus don tsláinte a thugtar léi.

               (10)Is iomchuí, dá bhrí sin, athnuachan na díolúine a dheonú go ceann uastréimhse 5 bliana, i gcomhréir le hAirteagal 5(2), an chéad fhomhír, de Threoir 2011/65/AE, i gcomhair dlúthshoilse fluaraiseacha aonchaidhpeacha sainchuspóireacha atá ceaptha chun solas den speictream ultraivialait a astú, toisc gan aon rogha mhalartach iontaofa a bheith ar fáil faoi láthair. Maidir le gach cineál eile dlúthshoilse fluaraiseacha aonchaidhpeacha a thagann faoi chatagóir dlúthshoilse fluaraiseacha aonchaidhpeacha sainchuspóireacha, ba cheart an díolúine a athnuachan go ceann 3 bliana, chun ligean don tionscal faisnéis mhionsonraithe a ullmhú chun údar a thabhairt le leanúint leis an díolúine sin i gcomhair catagóirí sonraithe lampaí speisialta, i gcomhréir le haidhm na Treorach gur cheart do raon feidhme agus fad díolúintí a bheith teoranta. I bhfianaise thorthaí na n‑iarrachtaí leanúnacha chun teacht ar ionadú iontaofa, ní dócha go mbeidh drochthionchair ag fad na díolúine ar an nuálaíocht.

               (11)Ba cheart, dá bhrí sin, Treoir 2011/65/AE a leasú dá réir,

               TAR ÉIS AN TREOIR SEO A GHLACADH:

               Airteagal 1

               Leasaítear Iarscríbhinn III a ghabhann le Treoir 2011/65/AE mar a leagtar amach san Iarscríbhinn a ghabhann leis an Treoir seo.

               Airteagal 2

               1.Na forálacha reachtaíochta, rialúcháin nó riaracháin is gá chun an Treoir seo a chomhlíonadh, déanfaidh na Ballstáit iad a ghlacadh agus a fhoilsiú faoin [lá deireanach den séú mí tar éis dháta theacht i bhfeidhm na Treorach seo] ar a dhéanaí. Cuirfidh siad téacs na bhforálacha sin in iúl don Choimisiún láithreach.

               Cuirfidh siad na forálacha sin i bhfeidhm ón [lá deireanach den séú mí tar éis dháta theacht i bhfeidhm na Treorach seo + 1 lá].

               Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an tslí le tagairt den sórt sin a dhéanamh.

               2.Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

               Airteagal 3

               Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

               Airteagal 4

               Is chuig na Ballstáit a dhírítear an Treoir seo.

               Arna dhéanamh sa Bhruiséil, 13.12.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 174, 1.7.2011, lch. 88.

                     (2)

                        IO L 396, 30.12.2006, lch. 1.

                     (3)

                        Tá an liosta le fáil ag:
                  https://ec.europa.eu/environment/waste/rohs_eee/adaptation_en.htm
                  .

                     (4)

                        http://rohs.exemptions.oeko.info/fileadmin/user_upload/RoHS_Pack_9/Exemption_1_f/Lighting_Europe/ 1f_LE_RoHS_Exemption_Req_Final.pdf and http://rohs.exemptions.oeko.info/fileadmin/user_upload/RoHS_Pack_9/Exemption_1_ae_/NARVA/01_02_a__2b3_4a.pdf

                     (5)

                        Tá tuarascáil deiridh an staidéir le fáil ag
                  https://op.europa.eu/ga/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        An tréimhse chomhairliúcháin: an 21 Lúnasa 2015 go dtí an 16 Deireadh Fómhair 2015,
                  http://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_
                  SEA_20190729_Final.pdf

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , ag tosú ar leathanach 92.

                     (9)

                  https://ec.europa.eu/environment/waste/rohs_eee/studies_rohs1_en.htm
                  .

                     (10)

                        Tá liosta de na céimeanna riaracháin is gá le fáil ar
                  shuíomh gréasáin an Choimisiúin
                  . Is féidir féachaint ar chéim reatha an nós imeachta maidir le gach dréachtghníomh tarmligthe i gClárlann Idirinstitiúideach na nGníomhartha Tarmligthe ag
                  https://webgate.ec.europa.eu/regdel/#/home
                  .

                     (11)

                        IO L 174, 1.7.2011, lch. 88.

                     (12)

                        Cinneadh 2010/571/AE ón gCoimisiún an 24 Meán Fómhair 2010 lena leasaítear, chun oiriúnú don dul chun cinn eolaíoch agus teicniúil, an Iarscríbhinn a ghabhann le Treoir 2002/95/CE ó Pharlaimint na hEorpa agus ón gComhairle maidir le díolúintí i gcomhair feidhmeanna ina bhfuil luaidhe, mearcair, caidmiam, cróimiam heicsifhiúsach, défheinilí polabróimínithe nó éitir défheinilí polabróimínithe (IO L 251, 25.9.2010, lch. 28).

                     (13)

                        Rialachán (CE) Uimh. 1907/2006 ó Pharlaimint na hEorpa agus ón gComhairle an 18 Nollaig 2006 maidir le Clárú, Meastóireacht, Údarú agus Srianadh Ceimiceán (REACH), lena mbunaítear Gníomhaireacht Eorpach Ceimiceán, lena leasaítear Treoir 1999/45/CE agus lena n‑aisghairtear Rialachán (CEE) Uimh. 793/93 ón gComhairle agus Rialachán (CE) Uimh. 1488/94 ón gCoimisiún chomh maith le Treoir 76/769/CEE ón gComhairle agus Treoracha 91/155/CEE, 93/67/CEE, 93/105/CE agus 2000/21/CE ón gCoimisiún (IO L 396, 30.12.2006, lch. 1).

    ---documentbreak---

               IARSCRÍBHINN

               Cuirtear an méid seo a leanas in ionad iontráil 1(f) in Iarscríbhinn III a ghabhann le Treoir 2011/65/AE:

                        Díolúine

                        Raon feidhme agus dátaí infheidhmeachta

                        ʻ1

                        Mearcair i ndlúthshoilse fluaraiseacha aonchaidhpeacha nach mó (de réir an dóire):

                        1(f) - I

                        I gcomhair lampaí a cheaptar chun solas den speictream ultraivialait a astú ná: 5 mg

                        In éag an [Oifig na bhFoilseachán: 5 bliana tar éis fhoilsiú na Treorach Tarmligthe san Iris Oifigiúil]

                        1(f) - II

                        Sainchuspóireach: 5 mg

                        In éag an [Oifig na bhFoilseachán: 3 bliana tar éis fhoilsiú na Treorach Tarmligthe san Iris Oifigiúil]’


title: TREOIR THARMLIGTHE (AE) /... ÓN gCOIMISIÚN lena leasaítear, chun í a chur in oiriúint don dul chun cinn eolaíoch agus teicniúil, Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine maidir le mearcair i lampaí fluaraiseacha chun críoch soilsithe ghinearálta eile agus chun críoch speisialta eile

text:
               MEABHRÁN MÍNIÚCHÁIN

               1.COMHTHÉACS AN GHNÍMH THARMLIGTHE

               Chun í a chur in oiriúint don dul chun cinn teicniúil agus eolaíoch, leis an Treoir Tharmligthe seo ón gCoimisiún leasaítear Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle maidir le srian ar shubstaintí guaiseacha áirithe a úsáid i dtrealamh leictreach agus leictreonach (athmhúnlú)
                  1
                (Treoir RoHS). Baineann an leasú le díolúine maidir le feidhmeanna sonraithe ina bhfuil mearcair i lampaí fluaraiseacha chun críoch soilsithe ghinearálta eile agus chun críoch speisialta eile.

               Le Treoir RoHS, cuirtear srian ar shubstaintí guaiseacha áirithe a úsáid i dtrealamh leictreach agus leictreonach (TLL), mar a shonraítear in Airteagal 4. Tá srian ar dheich substaint faoi láthair agus liostaítear iad in Iarscríbhinn II a ghabhann le Treoir RoHS: luaidhe, mearcair, caidmiam, cróimiam heicsifhiúsach, défheinil pholabróimínithe (PBB), éitir dhéfheiníle pholabróimínithe (PBDE), bios (2‑eitilheicsil) taláit (DEHP), taláit bhúitilbeinsile (BBP), taláit débhúitile (DBP) agus taláit dé‑iseabúitile (DIBP). Liostaítear in Iarscríbhinní III agus IV ábhair agus comhpháirteanna TLL le haghaidh feidhmeanna sonracha atá díolmhaithe ó na srianta ar shubstaintí a leagtar síos in Airteagal 4(1).

               Le hAirteagal 5 den Treoir, déantar foráil maidir le hIarscríbhinní III agus IV a oiriúnú don dul chun cinn eolaíoch agus teicniúil, lena bhféadfar deonú díolúintí, athnuachan díolúintí agus cúlghairm díolúintí a áireamh. De bhun Airteagal 5(1)(a), níltear le díolúintí a áireamh in Iarscríbhinní III agus IV ach amháin mura lagóidh an t‑áireamh sin an chosaint don chomhshaol agus don tsláinte a thugtar le Rialachán (CE) Uimh. 1907/2006 (REACH)
                  2
                agus má chomhlíonann siad aon cheann de na coinníollacha seo a leanas: (i) is dodhéanta go heolaíoch nó go teicniúil an tsubstaint a dhíothú nó an tsubstaint a ionadú trí athruithe ar an dearadh, nó trí ábhair agus trí chomhpháirteanna nach bhfuil aon cheann de na hábhair nó substaintí a liostaítear in Iarscríbhinn II ag teastáil lena n‑aghaidh; (ii) ní áirithítear iontaofacht na n‑ionadach; (iii) is dócha gur mó na tionchair dhiúltacha iomlána don chomhshaol, don tsláinte agus do shábháilteacht an tomhaltóra mar thoradh ar an tsubstaint a ionadú ná na tairbhí iomlána don chomhshaol, don tsláinte agus do shábháilteacht an tomhaltóra.

               Ní mór infhaighteacht na n‑ionadach agus tionchar socheacnamaíoch an ionadaithe a chur san áireamh sna cinntí maidir le díolúintí, agus le fad na ndíolúintí sin. Ní mór aon tionchar a d’fhéadfadh a bheith ar an nuálaíocht a chur san áireamh sna cinntí maidir le fad na ndíolúintí. Ní mór smaointeoireacht saolré ar thionchair fhoriomlána na díolúine a chur i bhfeidhm, i gcás inarb ábhartha.

               Sonraítear le hAirteagal 5(1)(a) freisin nach mór don Choimisiún gníomhartha tarmligthe aonair a ghlacadh chun ábhair agus comhpháirteanna TLL le haghaidh feidhmeanna sonracha a liostaítear in Iarscríbhinní III agus IV a chur san áireamh. Le hAirteagal 5(3) agus Iarscríbhinn V, tugtar tuairisc ar an nós imeachta chun iarratais a bhaineann le díolúine a chur isteach.

               2.COMHAIRLIÚCHÁIN ROIMH GHLACADH AN GHNÍMH

               Tá iarrataí
                  3
                faighte ag an gCoimisiún ó oibreoirí eacnamaíocha maidir le díolúintí a dheonú nó a athnuachan faoi Airteagal 5(3) agus faoi Iarscríbhinn V a ghabhann le Treoir RoHS.

               Le díolúine 2(b)(4) atá in Iarscríbhinn III faoi láthair, ceadaítear mearcair a úsáid i lampaí fluaraiseacha eile chun críoch soilsithe ghinearálta eile agus chun críoch speisialta eile (e.g. lampaí ionduchtúcháin).

               Fuair an Coimisiún iarratas amháin chun an díolúine sin a athnuachan an 15 Eanáir 2015. Mhaígh an t‑iarratasóir, i bhfianaise raon leathan paraiméadar atá ábhartha maidir le lampaí a thagann faoi dhíolúine 2(b)(4), e.g. cruth, fad nó speictream, nach féidir roghanna malartacha dé‑óidí astaithe solais (LED) a chur in ionad na lampaí sin go héasca
                  4
               . Rinneadh athnuachan ar an iarratas sin i mí Eanáir 2020, agus soláthraíodh an argóinteacht chéanna den chuid is mó. I gcomhréir le ceanglais Threoir RoHS (Airteagal 5(5), an dara fomhír), beidh an díolúine bailí go dtí go ndéanfaidh an Coimisiún cinneadh maidir leis an iarratas ar athnuachan.

               D’fhonn meastóireacht a dhéanamh ar na hiarratais chun an díolúine sin a athnuachan, sheol an Coimisiún staidéar i mí an Mheithimh 2015
                  5
               , a cuireadh i gcrích in 2016, chun an measúnú teicniúil agus eolaíoch is gá a dhéanamh, lena n‑áirítear comhairliúchán 8 seachtaine ar líne le páirtithe leasmhara
                  6
               . Anuas ar an staidéar sin ina ndearnadh measúnú ar na sonraí cuimsitheacha teicniúla agus eolaíocha agus ar an ionchur a fuarthas, mar a taifeadadh i dtuarascáil an staidéir, rinne an Coimisiún dhá staidéar/nuashonrú chomhlántacha, lenar áiríodh rannpháirtíocht páirtithe leasmhara. Díríodh sa staidéar a foilsíodh in 2019
                  7
                ar an measúnú socheacnamaíoch agus ar infhaighteacht na n‑ionadach, agus rinneadh nuashonrú in 2020
                  8
                a bhí bunaithe ar fhigiúirí agus ar shamhaltú níos déanaí. Foilsíodh tuarascálacha críochnaitheacha an staidéir agus an nuashonraithe maidir leis an measúnú socheacnamaíoch
                  9
               ; tugadh fógra do na páirtithe leasmhara.

               Chuaigh an Coimisiún i gcomhairle le grúpa saineolaithe na mBallstát maidir le gníomhartha tarmligthe faoi Threoir RoHS le linn chruinnithe na saineolaithe an 1 Meán Fómhair 2016, an 29 Deireadh Fómhair 2018 agus an 21 Deireadh Fómhair 2019 chun tuairimí na mBallstát a bhailiú maidir le cur chuige beartaithe i gcomhréir le conclúidí na meastóireachtaí. Rinne sé gach ceann de na céimeanna gnásúla riachtanacha a bhaineann le díolúintí ón srian ar shubstaintí faoi Airteagal 5(3) go hAirteagal 5(7)
                  10
               . Tugadh fógra don Chomhairle agus do Pharlaimint na hEorpa faoi gach gníomhaíocht.

               Cuireadh an méid seo a leanas i dtábhacht sa staidéar tacaíochta:

               ·cumhdaíonn an díolúine raon leathan lampaí a bhfuil feidhmeanna difriúla acu;

               ·ní leor na sonraí atá ann faoi láthair mar gheall ar na cineálacha lampaí sonracha a chumhdaítear leis an díolúine seo agus tá faisnéis in easnamh faoi mhearcair a ionadú sa raon leathan feidhmeanna seo. Ba cheart síneadh 3 bliana a chur leis an díolúine atá ann faoi láthair chun deis a thabhairt d’earnáil na tionsclaíochta faisnéis níos mionsonraithe a ullmhú chun údar a thabhairt leis an díolúine maidir le cineálacha lampaí sonracha a thuigtear a bheith cumhdaithe leis an téarma ‘críocha soilsithe ghinearálta eile agus críocha speisialta eile’;

               ·tá faisnéis leordhóthanach ann go bhfuil sé dodhéanta go teicniúil mearcair a ionadú in dhá fheidhm shonracha a chumhdaítear leis an díolúine seo, eadhon (i) lampaí a astaíonn solas atá sa speictream dofheicthe agus (ii) lampaí éigeandála, agus is mar gheall air sin a moladh sa staidéar athnuachan a dhéanamh ar an díolúine i gcás na n‑iarratas sin ar feadh na tréimhse uasta 5 bliana.

               Mar chonclúid, sonraíodh leis na measúnuithe eolaíocha agus teicniúla, lena n‑áirítear comhairliúcháin le páirtithe leasmhara, go leantar de bheith ag comhlíonadh na gcritéar díolúine maidir le díolúine 2(b)(4) mar níl ionadaigh iontaofa ar fáil go fóill. Léiríodh freisin i dtorthaí na meastóireachta nach lagódh an díolúine, mar a athbhreithníodh í, an chosaint don chomhshaol agus don tsláinte a thugtar le Rialachán REACH, i gcomhréir le hAirteagal 5 de Threoir 2011/65/AE.

               I gcomhréir leis na Treoirlínte maidir le Rialáil Níos Fearr, foilsíodh an dréacht‑Treoir Tharmligthe ar an Tairseach um Rialáil Níos Fearr ar feadh tréimhse 4 seachtaine le haghaidh aiseolas poiblí. Le linn an chomhairliúcháin ar an dréachtghníomh, fuarthas 3 phíosa ionchuir. Rinneadh na pointí a ardaíodh a phlé agus measadh nach raibh gá le haon leasú ar an dréacht.

               3.EILIMINTÍ DLÍ AN GHNÍMH THARMLIGTHE

               Leis an treoir tharmligthe, athnuaitear díolúine 2(b)(4) a liostaítear in Iarscríbhinn III a ghabhann le Treoir 2011/65/AE maidir le mearcair a úsáid i lampaí fluaraiseacha chun críoch soilsithe ghinearálta eile agus chun críoch speisialta eile, trí thréimhsí nua bailíochta a shocrú, lena n‑áirítear le haghaidh feidhmeanna sonracha a chumhdaítear leis an díolúine sin.

               Ba é conclúid mheasúnú an Choimisiúin, bunaithe ar staidéir tacaíochta agus ar chomhairliúcháin, go gcomhlíontar leis an iarraidh ar dhíolúine ceann amháin ar a laghad de na critéir ábhartha a leagtar síos in Airteagal 5(1)(a) de Threoir RoHS, lena dtugtar údar le síneadh na díolúine: ní féidir mearcair a ionadú go hiontaofa sna catagóirí de lampaí a chumhdaítear leis an díolúine seo.

               Go hachomair, comhlíontar na coinníollacha le haghaidh na díolúine, agus tá an díolúine faoi 2(b)(4) le hathnuachan. Thángthas ar chonclúid sa mheasúnú freisin gur cheart raon feidhme na díolúine a laghdú chun feidhmeanna sonracha eile de pháirt amháin, agus, den pháirt eile, chun fad na díolúine leithne atá ann faoi láthair a ghiorrú mar a leanas: (I) go 3 bliana le haghaidh lampaí chun críoch soilsithe ghinearálta eile agus chun críoch speisialta eile agus go 5 bliana le haghaidh (II) lampaí a astaíonn solas atá sa speictream dofheicthe agus (III) lampaí éigeandála.

               Socraítear dátaí éaga na díolúine sin i gcomhréir le hAirteagal 5(2) (an chéad fhomhír). Ní mheastar go mbeidh drochthionchar ag na tréimhsí bailíochta ar an nuálaíocht.

               Is treoir tharmligthe í an ionstraim dlí, atá i gcomhréir leis an ngníomh dlí cumasúcháin, Treoir 2011/65/AE, go háirithe leis an tarmligean a leagtar amach in Airteagal 5(1) agus in Airteagal 20 di.

               Is é is cuspóir don treoir tharmligthe cuidiú le sláinte an duine agus leis an gcomhshaol a chosaint agus na forálacha maidir le feidhmiú an mhargaidh inmheánaigh i réimse an trealaimh leictrigh agus leictreonaigh a ailíniú, trí úsáid substaintí a cheadú le haghaidh feidhmeanna sonracha, ar substaintí iad a bhfuil toirmeasc orthu seachas sin, i gcomhréir le forálacha RoHS agus faoi choinníollacha RoHS agus an nós imeachta chun Iarscríbhinní III agus IV a chur in oiriúint don dul chun cinn eolaíoch agus teicniúil.

               Níl aon impleacht ag an treoir tharmligthe maidir le buiséad an Aontais Eorpaigh.

               TREOIR THARMLIGTHE (AE) …/... ÓN gCOIMISIÚN

               an 13.12.2021

               lena leasaítear, chun í a chur in oiriúint don dul chun cinn eolaíoch agus teicniúil, Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine maidir le mearcair i lampaí fluaraiseacha chun críoch soilsithe ghinearálta eile agus chun críoch speisialta eile

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Threoir 2011/65/AE ó Pharlaimint na hEorpa agus ón gComhairle an 8 Meitheamh 2011 maidir leis an srian ar shubstaintí guaiseacha áirithe a úsáid i dtrealamh leictreach agus leictreonach
                  11
               , agus go háirithe Airteagal 5(1), pointe (a), di,

               De bharr an mhéid seo a leanas:

               (1)Le Treoir 2011/65/AE ceanglaítear ar na Ballstáit a áirithiú nach mbeidh na substaintí guaiseacha a liostaítear in Iarscríbhinn II a ghabhann leis an Treoir sin i dtrealamh leictreach agus leictreonach a chuirtear ar an margadh. Níl feidhm ag an srian sin maidir le feidhmeanna díolmhaithe áirithe a liostaítear in Iarscríbhinn III a ghabhann leis an Treoir sin.

               (2)Liostaítear catagóirí an trealaimh leictrigh agus leictreonaigh a bhfuil feidhm ag Treoir 2011/65/AE ina leith in Iarscríbhinn I a ghabhann leis an Treoir sin.

               (3)Is substaint é mearcair a bhfuil srian air agus a liostaítear in Iarscríbhinn II a ghabhann le Treoir 2011/65/AE.

               (4)Le Cinneadh 2010/571/AE
                  12
               , dheonaigh an Coimisiún, i measc nithe eile, díolúine chun mearcair a úsáid i lampaí líneacha fluaraiseacha eile chun críoch soilsithe ghinearálta eile agus chun críoch speisialta eile (e.g. lampaí ionduchtúcháin) (‘an díolúine’), a liostaítear anois mar dhíolúine 2(b)(4) in Iarscríbhinn III a ghabhann le Treoir 2011/65/AE. Bhí an díolúine le dul in éag an 21 Iúil 2016, i gcomhréir hAirteagal 5(2), an dara fomhír, pointe (a), den Treoir sin.

               (5)Cumhdaítear leis an díolúine grúpaí lampaí neamh‑aonchineálacha a bhfuil cruthanna, teicneolaíochtaí, feidhmeanna agus cuspóirí difriúla acu. Úsáidtear mearcair san fheadán díluchtúcháin, rud atá fíor‑riachtanach chun fuinneamh leictreach a thiontú ina sholas.

               (6)An 15 Eanáir 2015, fuair an Coimisiún iarratas ar athnuachan na díolúine (‘an t‑iarratas ar athnuachan’), atá laistigh den teorainn ama a leagtar síos in Airteagal 5(5) de Threoir 2011/65/AE, a nuashonraíodh an 20 Eanáir 2020 le hiarratas athnuaite breise. I gcomhréir le hAirteagal 5(5) den Treoir sin, beidh an díolúine bailí go dtí go ndéanfar cinneadh maidir leis an iarratas ar athnuachan.

               (7)Is é conclúid na meastóireachta ar an iarratas ar athnuachan, inar cuireadh san áireamh infhaighteacht na n‑ionadach agus tionchar socheacnamaíoch an ionadaithe, go bhfuil ionadú nó díothú mearcair sna feidhmeanna lena mbaineann dodhéanta go teicniúil faoi láthair. Mar chuid den mheastóireacht sin, rinneadh comhairliúcháin le páirtithe leasmhara i gcomhréir le hAirteagal 5(7) de Threoir 2011/65/AE. Cuireadh na tuairimí a fuarthas le linn na gcomhairliúchán sin ar fáil go poiblí ar shuíomh gréasáin tiomnaithe.

               (8)Tá an díolúine i gcomhréir le Rialachán (CE) Uimh. 1907/2006 ó Pharlaimint na hEorpa agus ón gComhairle
                  13
               , agus ar an gcaoi sin ní lagaítear an chosaint don chomhshaol agus don tsláinte a thugtar léi.

               (9)Dá bhrí sin, is iomchuí an athnuachan ar an díolúine a dheonú, agus an aidhm ghinearálta á cur san áireamh gur cheart díolúintí ón srianadh le haghaidh ábhair shonracha áirithe nó comhpháirteanna sonracha áirithe a theorannú ina raon feidhme agus ina bhfad, chun deireadh a chur de réir a chéile le shubstaintí guaiseacha in TLL.

               (10)Chun go mbeifear in ann athmheasúnú tráthúil a dhéanamh ar infhaighteacht lampaí athsholáthair atá saor ó mhearcair le haghaidh an réimse leathan cineálacha lampa a chumhdaítear leis an díolúine seo, is iomchuí an athnuachan ar an díolúine a dheonú ar feadh tréimhse theoranta 3 bliana. I gcás catagóirí sonracha lampa, eadhon lampaí a astaíonn solas atá sa speictream dofheicthe (fo‑iontráil nua 2(b)(4)‑II d’Iarscríbhinn III) agus lampaí éigeandála (fo‑iontráil nua 2(b)(4)‑III d’Iarscríbhinn III), tá faisnéis leordhóthanach ann go bhfuil ionadú dodhéanta go teicniúil sna blianta atá romhainn agus i gcás na gcatagóirí sin lampaí, ba cheart údar cuí a bheith le tréimhse bhailíochta 5 bliana, i gcomhréir le hAirteagal 5(2), an chéad fhomhír, de Threoir 2011/65/AE. I bhfianaise thorthaí na n‑iarrachtaí leanúnacha chun teacht ar ionadú iontaofa, ní dócha go mbeidh drochthionchair ag fad na díolúine ar an nuálaíocht.

               (11)Ba cheart, dá bhrí sin, Treoir 2011/65/AE a leasú dá réir sin,

               TAR ÉIS AN TREOIR SEO A GHLACADH:

               Airteagal 1

               Leasaítear Iarscríbhinn III a ghabhann le Treoir 2011/65/AE mar a leagtar amach san Iarscríbhinn a ghabhann leis an Treoir seo.

               Airteagal 2

               1.Na dlíthe, na rialacháin agus na forálacha riaracháin is gá chun an Treoir seo a chomhlíonadh, déanfaidh na Ballstáit iad a ghlacadh agus a fhoilsiú faoin [lá deireanach den 6ú mí tar éis dháta theacht i bhfeidhm na Treorach seo] ar a dhéanaí. Cuirfidh siad téacs na bhforálacha sin in iúl don Choimisiún láithreach.

               Cuirfidh siad na forálacha sin i bhfeidhm ón [lá deireanach den 6ú mí tar éis dháta theacht i bhfeidhm na Treorach seo + 1 lá].

               Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an bealach le tagairt den sórt sin a dhéanamh.

               2.Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

               Airteagal 3

               Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

               Airteagal 4

               Is chuig na Ballstáit a dhírítear an Treoir seo.

               Arna dhéanamh sa Bhruiséil, 13.12.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 174, 1.7.2011, lch. 88.

                     (2)

                        IO L 396, 30.12.2006, lch. 1.

                     (3)

                        Tá an liosta ar fáil ag:
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/fileadmin/user_upload/RoHS_Pack_9/Exemption_2_b__34_/
                  Lighting_Europe/2b4_LE_RoHS_Exemption__Req_Final.pdf
                   .

                     (5)

                        Tá tuarascáil chríochnaitheach an staidéir ar fáil ag
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        An tréimhse chomhairliúcháin: An 21 Lúnasa 2015 go dtí an 16 Deireadh Fómhair 2015,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_
                  SEA_20190729_Final.pdf

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , ag tosú ar leathanach 92.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Tá liosta de na céimeanna riaracháin is gá ar fáil ar
                  shuíomh gréasáin an Choimisiúin
                  . Is féidir féachaint ar an gcéim reatha den nós imeachta maidir le gach dréachtghníomh tarmligthe i gClárlann Idirinstitiúideach na nGníomhartha Tarmligthe ag
                  https://webgate.ec.europa.eu/regdel/#/home
                  .

                     (11)

                        IO L 174, 1.7.2011, lch. 88.

                     (12)

                        Cinneadh 2010/571/AE ón gCoimisiún an 24 Meán Fómhair 2010 lena leasaítear, chun í a chur in oiriúint don dul chun cinn eolaíoch agus teicniúil, an Iarscríbhinn a ghabhann le Treoir 2002/95/CE ó Pharlaimint na hEorpa agus ón gComhairle a mhéid a bhaineann le díolúintí i gcomhair feidhmeanna ina bhfuil luaidhe, mearcair, caidmiam, cróimiam heicsifhiúsach, défheinil pholabróimínithe nó éitir dhéfheiníle pholabróimínithe (IO L 251, 25.9.2010, lch. 28).

                     (13)

                        Rialachán (CE) Uimh. 1907/2006 ó Pharlaimint na hEorpa agus ón gComhairle an 18 Nollaig 2006 maidir le Clárú, Meastóireacht, Údarú agus Srianadh Ceimiceán (REACH), lena mbunaítear Gníomhaireacht Eorpach Ceimiceán, lena leasaítear Treoir 1999/45/CE agus lena n‑aisghairtear Rialachán (CEE) Uimh. 793/93 ón gComhairle agus Rialachán (CE) Uimh. 1488/94 ón gCoimisiún chomh maith le Treoir 76/769/CEE ón gComhairle agus Treoracha 91/155/CEE, 93/67/CEE, 93/105/CE agus 2000/21/CE ón gCoimisiún (IO L 396, 30.12.2006, lch. 1).

    ---documentbreak---

               IARSCRÍBHINN

               In Iarscríbhinn III a ghabhann le Treoir 2011/65/AE, cuirtear an méid seo a leanas in ionad iontráil 2(b)(4):

                        Díolúine

                        Raon feidhme agus dátaí infheidhmeachta

                        ‘2(b)(4)- I

                        Lampaí chun críoch soilsithe ghinearálta eile agus chun críoch speisialta eile (e.g. lampaí ionduchtúcháin): 15 mg

                        In éag an [Oifig na bhFoilseachán: 3 bliana tar éis fhoilsiú na Treorach Tarmligthe san Iris Oifigiúil]

                        2(b)(4)- II

                        Lampaí a astaíonn solas atá sa speictream ultraivialait den chuid is mó: 15 mg

                        In éag an [Oifig na bhFoilseachán: 5 bliana tar éis fhoilsiú na Treorach Tarmligthe san Iris Oifigiúil]

                        2(b)(4)- III

                        Lampaí éigeandála: 15 mg

                        In éag an [5 bliana tar éis fhoilsiú na Treorach Tarmligthe san Iris Oifigiúil]’


title: TREOIR THARMLIGTHE (AE) /... ÓN gCOIMISIÚN lena leasaítear, chun í a chur in oiriúint don dul chun cinn eolaíoch agus teicniúil, Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine chun mearcair a úsáid i lampaí líneacha fluaraiseacha a bhfuil caidhpeáil dhúbailte orthu chun críoch soilsithe ghinearálta

text:
               MEABHRÁN MÍNIÚCHÁIN

               1.COMHTHÉACS AN GHNÍMH THARMLIGTHE

               Chun í a chur in oiriúint don dul chun cinn teicniúil agus eolaíoch, leis an Treoir Tharmligthe seo ón gCoimisiún leasaítear Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle maidir le srian ar shubstaintí guaiseacha áirithe a úsáid i dtrealamh leictreach agus leictreonach (athmhúnlú)
                  1
                (Treoir RoHS). Baineann an leasú le feidhmeanna sonracha ina bhfuil mearcair i lampaí líneacha fluaraiseacha a bhfuil caidhpeáil dhúbailte orthu chun críoch soilsithe ghinearálta.

               Le Treoir RoHS, cuirtear srian ar shubstaintí guaiseacha áirithe a úsáid i dtrealamh leictreach agus leictreonach (TLL), mar a shonraítear in Airteagal 4. Tá srian ar 10 substaint faoi láthair agus liostaítear iad in Iarscríbhinn II a ghabhann leis an Treoir: luaidhe, mearcair, caidmiam, cróimiam heicsifhiúsach, défheinilí polabróimínithe (PBB), éitir dhéfheiníle pholabróimínithe (PBDE), taláit bhis(2-eitilheicsil) (DEHP), taláit bhúitilbeinsile (BBP), taláit débhúitile (DBP) agus taláit dé-iseabúitile (DIBP). Liostaítear in Iarscríbhinní III agus IV ábhair agus comhpháirteanna trealaimh leictrigh agus leictreonaigh le haghaidh feidhmeanna sonracha atá díolmhaithe ó na srianta ar shubstaintí in Airteagal 4(1).

               Le hAirteagal 5 den Treoir, déantar foráil maidir le hIarscríbhinní III agus IV a chur in oiriúint don dul chun cinn eolaíoch agus teicniúil, lena bhféadfar deonú díolúintí, athnuachan díolúintí agus cúlghairm díolúintí a áireamh. De bhun Airteagal 5(1)(a), níltear le díolúintí a áireamh in Iarscríbhinní III agus IV ach amháin mura lagóidh an t‑áireamh sin an chosaint don chomhshaol agus don tsláinte a thugtar le Rialachán (CE) Uimh. 1907/2006 (REACH)
                  2
                agus má chomhlíonann siad aon cheann de na coinníollacha seo a leanas: (i) is dodhéanta go heolaíoch nó go teicniúil an tsubstaint a dhíothú nó a ionadú trí athruithe ar an dearadh, nó trí ábhair agus chomhpháirteanna nach bhfuil aon cheann de na hábhair nó substaintí a liostaítear in Iarscríbhinn II ag teastáil lena n‑aghaidh; (ii) ní áirithítear iontaofacht na n‑ionadach; (iii) is dócha gur mó na tionchair dhiúltacha iomlána don chomhshaol, don tsláinte agus do shábháilteacht an tomhaltóra a bheidh ann mar thoradh ar an tsubstaint a ionadú ná na tairbhí don chomhshaol, don tsláinte agus do shábháilteacht an tomhaltóra.

               Thairis sin, ní mór infhaighteacht na n‑ionadach agus tionchar socheacnamaíoch an ionadaithe a chur san áireamh sna cinntí maidir le díolúintí, agus fad na ndíolúintí sin. Cuirfear aon tionchar a d’fhéadfadh a bheith ar an nuálaíocht san áireamh sna cinntí maidir le fad na ndíolúintí. Ní mór cur chuige saolré a chur i bhfeidhm chun measúnú a dhéanamh ar thionchair fhoriomlána na díolúine, i gcás inarb ábhartha.

               Luaitear in Airteagal 5(1) freisin gur gá don Choimisiún gníomhartha tarmligthe aonair a ghlacadh chun ábhair agus comhpháirteanna trealaimh leictrigh agus leictreonaigh le haghaidh feidhmeanna sonracha sna liostaí in Iarscríbhinní III agus IV a chur san áireamh nó, i gcás inarb infheidhme, a scriosadh. Le hAirteagal 5(3) agus Iarscríbhinn V, tugtar tuairisc ar an nós imeachta maidir le hiarratais a bhaineann le díolúine a chur isteach.

               2.COMHAIRLIÚCHÁIN ROIMH GHLACADH AN GHNÍMH

               Tá iarrataí faighte ag an gCoimisiún
                  3
                ó oibreoirí eacnamaíocha maidir le díolúintí a dheonú agus a athnuachan faoi Airteagal 5(3) agus Iarscríbhinn V a ghabhann le Treoir RoHS.

               Le hiontrálacha (1) go (5) de dhíolúine 2(a) d’Iarscríbhinn III atá ann faoi láthair, ceadaítear mearcair a úsáid i lampaí líneacha fluaraiseacha a bhfuil caidhpeáil dhúbailte orthu chun críoch soilsithe ghinearálta nach dtéann thar na luachanna seo a leanas (in aghaidh an lampa):

               2(a) (1) Lampaí fosfair trí bhanda a bhfuil gnáth‑shaolré agus feadán < 9 mm ar trastomhas acu (e.g. T2): 4 mg;

               2(a) (2) Lampaí fosfair trí bhanda a bhfuil gnáth‑shaolré agus feadán ≥ 9 mm agus ≤ 17 mm ar trastomhas acu (e.g. T5): 3 mg;

               2(a) (3) Lampaí fosfair trí bhanda a bhfuil gnáth‑shaolré agus feadán > 17 mm agus ≤ 28 mm ar trastomhas acu (e.g. T8): 3,5 mg;

               2(a) (4) Lampaí fosfair trí bhanda a bhfuil gnáth‑shaolré agus feadán > 28 mm ar trastomhas acu (e.g. T12): 3,5 mg;

               2(a) (5) Lampaí fosfair trí bhanda a bhfuil saolré fhada acu (≥ 25 000 u): 5 mg.

               Fuair an Coimisiún dhá iarratas maidir leis an díolúine seo a athnuachan i mí na Nollag 2014 agus i mí Eanáir 2015. Rinneadh ceann amháin de na hiarratais a athnuachan le breis faisnéise i mí Eanáir 2020. Go bunúsach, mhaígh na hiarratasóirí nach raibh fáil ar ionadaigh le haghaidh na bhfeidhmeanna ar fad a bhí i gceist. Luaigh iarratasóir amháin, cé go bhfuil fáil níos fearr ar roghanna malartacha ar dhé-óid astaithe solais (LED) atá saor ó mhearcair ar mhargadh an Aontais Eorpaigh, nach féidir iad a úsáid i gcónaí mar ionadach iomlán comhoiriúnach le haghaidh an réimse leathain lampaí LFL do thomhaltóirí agus d’úsáideoirí deiridh gairmiúla
                  4
               . Bhí argóint an iarratasóra eile ar aon dul leis sin
                  5
               .

               I gcomhréir le ceanglais Threoir RoHS (Airteagal 5(5), an dara fomhír), beidh díolúine bailí go dtí go ndéanfaidh an Coimisiún cinneadh maidir leis an iarratas a athnuachan.

               D’fhonn meastóireacht a dhéanamh ar na hiarratais chun an díolúine sin a athnuachan, sheol an Coimisiún staidéar i mí an Mheithimh 2015
                  6
               , a cuireadh i gcrích in 2016, chun an measúnú teicniúil agus eolaíoch is gá a dhéanamh, lena n‑áirítear comhairliúchán 8 seachtaine ar líne le páirtithe leasmhara
                  7
               . Anuas ar an staidéar sin ina ndearnadh measúnú ar na sonraí cuimsitheacha teicniúla agus eolaíocha agus ar an ionchur fuarthas, mar a taifeadadh sa tuarascáil staidéir, rinne an Coimisiún dhá staidéar chomhlántacha/nuashonraithe, lena n‑áirítear rannpháirtíocht páirtithe leasmhara. Díríodh sa staidéar a foilsíodh in 2019
                  8
                ar an measúnú socheacnamaíoch agus ar infhaighteacht na n‑ionadach, agus rinneadh nuashonrú bunaithe ar fhigiúirí ní ba dhéanaí agus ar shamhaltú in 2020
                  9
               . Foilsíodh na tuarascálacha críochnaitheacha maidir leis an staidéar agus maidir leis na nuashonruithe um measúnú socheacnamaíoch
                  10
               ; tugadh fógra do na páirtithe leasmhara.

               Chuaigh an Coimisiún i gcomhairle le grúpa saineolaithe na mBallstát maidir le gníomhartha tarmligthe faoi Threoir RoHS le linn chruinnithe na saineolaithe an 1 Meán Fómhair 2016, an 29 Deireadh Fómhair 2018 agus an 21 Deireadh Fómhair 2019. I mí Iúil 2020, chuir an Coimisiún grúpa saineolaithe na mBallstát ar an eolas freisin trí chomhairliúchán i scríbhinn mar gheall ar nuashonrú socheacnamaíoch 2020, agus bhailigh sé seasaimh na mBallstát maidir le modh oibre atá beartaithe. Rinne sé gach céim nós imeachta is gá a bhaineann le díolúintí ón srian ar shubstaintí faoi Airteagail 5(3) go 5(7)
                  11
               . Tugadh fógra don Chomhairle agus do Pharlaimint na hEorpa faoi gach gníomhaíocht.

               Sa staidéar tacaíochta, cuireadh an fhaisnéis theicniúil agus na measúnuithe seo a leanas i dtábhacht:

               ·Cinneadh i staidéar 2015-2016 go bhfuil ionadaigh iontaofa atá saor ó mhearcair ar fáil ar mhargadh an Aontais Eorpaigh. Cuireadh neart fianaise ar fáil sa staidéar go bhfuil sé indéanta ó thaobh na heolaíochta de agus ar bhonn teicniúil mearcair a ionadú sna catagóirí lampaí a chumhdaítear leis an díolúine.

               ·Sna nuashonruithe ar an staidéar in 2019 agus in 2020, díríodh ar infhaighteacht ionadach agus ar thionchar socheacnamaíoch an ionadaithe. Léiríodh sna nuashonruithe go mbraitheann costas iomlán an ionadaithe den chuid is mó ar an sciar lampaí atá ar fáil ar an margadh mar ionadaigh agus go mbeadh costas an ionadaithe fritháirithe go measartha tapa le tairbhí a eascraíonn as coigilteas gaolmhar fuinnimh. Léiríodh i nuashonrú um measúnú socheacnamaíoch 2020 go seachnófaí, ar an iomlán, 2882 kg mearcair i lampaí a chur ar mhargadh an Aontais Eorpaigh dá ndéanfaí mearcair a ionadú le roghanna LED sna catagóirí lampaí a bhfuil measúnú á dhéanamh orthu
                  12
               . Ar an iomlán, maidir le dramhthrealamh leictreonach arb é is cúis leis an gá atá le hathshreangú a dhéanamh ar na lampaí i gcatagóirí lampa áirithe agus iad a athsholáthar, dhéanfaí giniúint na dramhaíola sin roimh am a fhritháireamh trí úsáid mearcair amach anseo a sheachaint agus trí choigiltis shuntasacha fuinnimh a ghiniúint.
                  13
               . Mar chríoch, sonraíodh sna measúnuithe eolaíocha agus teicniúla, lena n‑áirítear comhairliúcháin le páirtithe leasmhara, nach gcomhlíontar aon cheann de na critéir dhíolúine anois maidir le díolúine 2(a)(1) go (5). Thairis sin, tá doiciméadú déanta ar infhaighteacht ionadach agus léiríodh le ríomhanna a bunaíodh ar thionchar socheacnamaíoch an ionadaithe go bhfuil coigilteas foriomlán agus tairbhí don chomhshaol, don tsláinte agus do shábháilteacht an tomhaltóra ar an iomlán mar thoradh ar ionadú.

               Mar chríoch, sonraíodh sna measúnuithe eolaíocha agus teicniúla, lena n‑áirítear comhairliúcháin le páirtithe leasmhara, nach gcomhlíontar aon cheann de na critéir dhíolúine anois maidir le díolúine 2(a)(1) go (5). Tá doiciméadú déanta ar infhaighteacht ionadach agus léiríodh le ríomhanna a bunaíodh ar thionchar socheacnamaíoch an ionadaithe go bhfuil coigilteas foriomlán agus tairbhí don chomhshaol, don tsláinte agus do shábháilteacht an tomhaltóra mar thoradh ar ionadú.

               I gcomhréir leis na Treoirlínte maidir le Rialáil Níos Fearr, foilsíodh an dréacht‑Treoir Tharmligthe ar an Tairseach um Rialáil Níos Fearr ar feadh tréimhse 4 seachtaine le haghaidh aiseolas poiblí. Le linn an chomhairliúcháin ar an dréachtghníomh, fuarthas 23 aighneacht. Cuireadh na pointí a ardaíodh san áireamh agus measadh nár ghá aon leasú ar an dréacht.

               3.EILIMINTÍ DLÍ AN GHNÍMH THARMLIGTHE

               Ar bhonn Airteagal 5(1), cúlghairtear leis an treoir tharmligthe iontrálacha (1) go (5) de dhíolúine 2(a) a liostaítear in Iarscríbhinn III a ghabhann le Treoir 2011/65/AE chun mearcair a úsáid i bhfeidhmeanna sonracha.

               Cinneadh sa mheasúnú a rinne an Coimisiún, bunaithe ar staidéir thacaíochta agus ar chomhairliúcháin, nach gcomhlíontar leis an iarraidh ar dhíolúine aon cheann de na critéir a leagtar síos in Airteagal 5(1)(a) de Threoir RoHS lena dtugtar údar le síneadh na díolúine: is féidir mearcair a ionadú le hionadaigh iontaofa sna catagóirí lampaí a chumhdaítear leis an díolúine sin, agus is indéanta ó thaobh na heolaíochta de agus ar bhonn teicniúil déanamh amhlaidh, agus cuirtear fianaise ar fáil gur mó ar an iomlán tionchar foriomlán an ionadaithe, i dtaca leis an gcomhshaol, le sláinte agus le sábháilteacht tomhaltóirí de, ná aon tionchar diúltach. Ní hamháin go seachnófaí méideanna móra mearcair a chur ar mhargadh an Aontais Eorpaigh le hionadú, ach ghinfí coigilteas fuinnimh agus spreagfaí an nuálaíocht
                  14
               . Is toradh é an measúnú seo ar an bhfianaise theicniúil agus eolaíoch is déanaí agus ar fhaisnéis nuashonraithe mhargaidh a áirítear sna staidéir thacaíochta thuasluaite. Go hachomair, ní chomhlíontar a thuilleadh coinníollacha na díolúine, agus tá iontrálacha 2(a)(1) go (5) le scriosadh, i gcomhréir le hAirteagal 5(1)(b).

               Tá dáta éaga na díolúine sin le socrú i gcomhréir le hAirteagal 5(6) de Threoir RoHS ina leagtar síos, i gcás ina gcúlghairfear díolúine, go rachaidh an díolúine in éag 12 mhí ar a luaithe , agus 18 mí ar a dhéanaí, tar éis dháta an chinnidh sin. Maidir le díolúine 2(a) iontrálacha (1), (4) agus (5), níl aon ghné ar leith lena dtugtar údar le dáta níos faide a shocrú ná an dáta éaga is luaithe, 12 mhí tar éis dháta an chinnidh. Maidir le hiontrálacha díolúine 2(a) (2) (‘lampaí LFL T5’) agus (3) (‘lampaí LFL T8’), áfach, moltar idirthréimhse 18 mí. Seo an idirthréimhse is faide is féidir do chinneadh lena gcúlghairtear díolúine bunaithe ar an measúnú in aghaidh chritéir an RoHS agus lena dtugtar aird iomlán ar infhaighteacht nach bhfuil chomh forbartha céanna ionadach agus ar thionchar socheacnamaíoch an ionadaithe. Tríd an idirthréimhse is faide is féidir a dheonú, aithnítear freisin gur díolúine í seo a bhaineann le méid mór lampaí, agus tugtar dóthain ama chun na socruithe is gá a dhéanamh le haghaidh lampaí nua ina bhfuil mearcair, ar lampaí iad nach féidir a chur ar mhargadh an Aontais Eorpaigh i ndiaidh an dáta éaga.

               Is treoir tharmligthe an ionstraim dlí, atá i gcomhréir leis an ngníomh dlí cumasúcháin, Treoir 2011/65/AE, go háirithe leis an tarmligean a leagtar amach in Airteagail 5(1) agus 20 di. I gcomhréir leis an gcleachtas comónta maidir le treoracha tarmligthe a bhaineann le díolúintí RoHS, socraítear 6 mhí tar éis an teacht i bhfeidhm mar thréimhse ama.

               Is é is cuspóir don treoir tharmligthe rannchuidiú le sláinte an duine agus leis an gcomhshaol a chosaint agus na forálacha maidir le feidhmiú an mhargaidh inmheánaigh i réimse an trealaimh leictrigh agus leictreonaigh a ailíniú, trí dhíolúine maidir le húsáid substaintí le haghaidh feidhmeanna sonracha, ar substaintí iad a bhfuil toirmeasc orthu seachas sin, a chúlghairm, i gcomhréir le forálacha Threoir RoHS agus faoi choinníollacha Threoir RoHS agus an nós imeachta chun Iarscríbhinní III agus IV a chur in oiriúint don dul chun cinn eolaíoch agus teicniúil.

               Níl aon impleacht ag an treoir tharmligthe maidir le buiséad an Aontais Eorpaigh.

               TREOIR THARMLIGTHE (AE) …/... ÓN gCOIMISIÚN

               an 16.12.2021

               lena leasaítear, chun í a chur in oiriúint don dul chun cinn eolaíoch agus teicniúil, Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine chun mearcair a úsáid i lampaí líneacha fluaraiseacha a bhfuil caidhpeáil dhúbailte orthu chun críoch soilsithe ghinearálta

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Threoir 2011/65/AE ó Pharlaimint na hEorpa agus ón gComhairle an 8 Meitheamh 2011 maidir leis an srian ar shubstaintí guaiseacha áirithe a úsáid i dtrealamh leictreach agus leictreonach
                  15
               , agus go háirithe Airteagal 5(1), pointe (b) di,

               De bharr an mhéid seo a leanas:

               (1)Le Treoir 2011/65/AE ceanglaítear ar na Ballstáit a áirithiú nach mbeidh na substaintí guaiseacha a liostaítear in Iarscríbhinn II a ghabhann leis an Treoir sin i dtrealamh leictreach agus leictreonach a chuirtear ar an margadh. Níl feidhm ag an srian sin maidir le feidhmeanna díolmhaithe áirithe a liostaítear in Iarscríbhinn III a ghabhann leis an Treoir.

               (2)Liostaítear catagóirí an trealaimh leictrigh agus leictreonaigh a bhfuil feidhm ag Treoir 2011/65/AE ina leith in Iarscríbhinn I a ghabhann leis an Treoir sin.

               (3)Is substaint é mearcair a bhfuil srian air agus a liostaítear in Iarscríbhinn II a ghabhann le Treoir 2011/65/AE.

               (4)Le Cinneadh 2010/571/AE
                  16
               , dheonaigh an Coimisiún, i measc nithe eile, díolúine chun mearcair a úsáid i lampaí líneacha fluaraiseacha a bhfuil caidhpeáil dhúbailte orthu chun críoch soilsithe ghinearálta (‘an díolúine’), a liostaítear anois mar dhíolúine 2(a)(1), 2(a)(2), 2(a)(3), 2(a)(4) agus 2(a)(5) in Iarscríbhinn III a ghabhann le Treoir 2011/65/AE. Bhí an díolúine le dul in éag an 21 Iúil 2016, i gcomhréir le hAirteagal 5(2), an dara fomhír, pointe (a), den Treoir sin.

               (5)Úsáidtear mearcair i lampaí líneacha fluaraiseacha a bhfuil caidhpeáil dhúbailte orthu chun críoch soilsithe ghinearálta chun solas ultraivialait a ghiniúint, ar solas é sin a thiontaítear ansin ina sholas infheicthe leis an mbratú fluaraiseach ar an lampa.

               (6)An 19 Nollaig 2014 agus an 15 Eanáir 2015, fuair an Coimisiún dhá iarratas ar athnuachan na díolúine (‘na hiarratais ar athnuachan’), atá laistigh den teorainn ama a leagtar síos in Airteagal 5(5) de Threoir 2011/65/AE, ar iarratas ceann amháin acu a tugadh cothrom le dáta le hiarratas athnuaite an 20 Eanáir 2020. I gcomhréir le hAirteagal 5(5), an dara fomhír, de Threoir 2011/65/AE, beidh an díolúine bailí go dtí go ndéanfar cinneadh ar an iarratas ar athnuachan.

               (7)Cinneadh sa mheastóireacht ar na hiarratais ar athnuachan, inar cuireadh san áireamh infhaighteacht ionadach agus tionchar socheacnamaíoch an ionadaithe, go bhfuil ionadaigh atá iontaofa a ndóthain agus atá saor ó mhearcair ar fáil anois i gcomhair na gcineálacha lampa a chumhdaítear leis an díolúine agus go bhfuil sé indéanta ó thaobh na heolaíochta de agus ar bhonn teicniúil mearcair a ionadú sna lampaí sin. Thairis sin, cinneadh sa mheastóireacht sin gur léir gur mhó na tairbhí a bhaineann le hionadú ná aon tionchar diúltach.

               (8)Áiríodh comhairliúcháin le páirtithe leasmhara sa mheastóireacht ar iarratais ar athnuachan i gcomhréir le hAirteagal 5(7) de Threoir 2011/65/AE. Cuireadh na barúlacha a fuarthas le linn na gcomhairliúchán sin ar fáil go poiblí ar shuíomh gréasáin tiomnaithe.

               (9)Ós rud é nach gcomhlíontar a thuilleadh na coinníollacha a leagtar amach in Airteagal 5(1), pointe (a), de Threoir 2011/65/AE, ba cheart diúltú don iarratas ar athnuachan. Ba cheart dátaí éaga le haghaidh na díolúine a shocrú i gcomhréir le hAirteagal 5(6) den Treoir sin.

               (10)Ba cheart, dá bhrí sin, Treoir 2011/65/AE a leasú dá réir sin,

               TAR ÉIS AN TREOIR SEO A GHLACADH:

               Airteagal 1

               Leasaítear Iarscríbhinn III a ghabhann le Treoir 2011/65/AE mar a leagtar amach san Iarscríbhinn a ghabhann leis an Treoir seo.

               Airteagal 2

               1.Na dlíthe, na rialacháin agus na forálacha riaracháin is gá chun an Treoir seo a chomhlíonadh, déanfaidh na Ballstáit iad a ghlacadh agus a fhoilsiú faoin [lá deireanach den 6ú mí tar éis dháta theacht i bhfeidhm na Treorach seo] ar a dhéanaí. Cuirfidh siad téacs na bhforálacha sin in iúl don Choimisiún láithreach.

               Cuirfidh siad na forálacha sin i bhfeidhm ón [lá deireanach den séú mí tar éis dháta theacht i bhfeidhm na Treorach seo + 1 lá].

               Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an bealach le tagairt den sórt sin a dhéanamh.

               2.Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

               Airteagal 3

               Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

               Airteagal 4

               Dírítear an Treoir seo chuig na Ballstáit.

               Arna dhéanamh sa Bhruiséil, 16.12.2021

                     Thar ceann an Choimisiúin

                     An tUachtarán

                     Ursula VON DER LEYEN

                     (1)

                        IO L 174, 1.7.2011, lch. 88.

                     (2)

                        IO L 396, 30.12.2006, lch. 1.

                     (3)

                        Tá an liosta ar fáil ag:
                  https://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/Exemption_2_a__15_/
                     Lighting_Europe/2a1_LE_RoHS_Exemption__Req_Final.pdf

                     (5)

                        https://rohs.exemptions.oeko.info/fileadmin/user_upload/RoHS_Pack_9/Exemption_2_a__15_/
                     NARVA/01_02_a__2b3_4a.pdf

                     (6)

                        Tá an tuarascáil chríochnaitheach ar an staidéar ar fáil ag
                  https://op.europa.eu/en/publication‑detail/-/publication/a3fdcc8c-4273-11e6-af30-01aa75ed71a1
                  .

                     (7)

                        Tréimhse chomhairliúcháin: an 21 Lúnasa 2015 go dtí an 16 Deireadh Fómhair 2015,
                  https://rohs.exemptions.oeko.info
                  .

                     (8)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf

                     (9)

                     https://op.europa.eu/en/publication‑detail/-/publication/f44f2383-dd0a-11ea-adf7-01aa75ed71a1/language-en/format‑PDF/source-146144383

                  , ag tosú ar leathanach 92.

                     (10)

                     https://ec.europa.eu/environment/waste/rohs_eee/studies_rohs1_en.htm
                     .

                     (11)

                        Tá liosta de na céimeanna riaracháin is gá ar fáil ar
                  shuíomh gréasáin an Choimisiúin
                  . Is féidir féachaint ar chéim reatha an nóis imeachta maidir le gach dréachtghníomh tarmligthe i gClárlann Idirinstitiúideach na nGníomhartha Tarmligthe ag
                  https://webgate.ec.europa.eu/regdel/#/home
                  .

                     (12)

                        Bhí dlúthshoilse fluaraiseacha neamh‑chomhtháite (DSF neamh‑chomhtháite), lampaí líneacha fluaraiseacha a bhfuil feadán 9-17 mm ar trastomhas acu (e.g. T5) agus lampaí líneacha fluaraiseacha a bhfuil feadán 17-28 mm ar trastomhas acu (e.g. T8) san áireamh i nuashonrú um measúnú socheacnamaíoch 2020.

                     (13)

                        Idem.

                     (14)

                        Déantar na táirgí atá faoin raon feidhme a rialáil freisin le Rialachán (AE) 2019/2020 ón gCoimisiún an 1 Deireadh Fómhair 2019 lena leagtar síos ceanglais éicidhearthóireachta ar fhoinsí solais agus gléasanna rialaithe ar leithligh a bhfuil feidhm aige ón 1 Meán Fómhair 2021. Murab ionann agus Treoir 2011/65/AE, ní chuirtear srian le substaintí i dtáirgí leis an reachtaíocht éicidhearthóireachta ach socraítear léi ceanglais éifeachtúlachta fuinnimh atá le comhlíonadh chun na táirgí a chur ar an margadh. Ní chuirfear dlúthshoilse fluaraiseacha ag a bhfuil gléas rialaithe comhtháite (DSF comhtháite) ar an margadh de facto ón 1 Meán Fómhair 2021 ó tharla gan iad na ceanglais éifeachtúlachta fuinnimh sin a chomhlíonadh. Sainaithnítear i Rialachán (AE) 2019/2020 ón gCoimisiún ábhar mearcair mar ghné mhór chomhshaoil i saolré foinse solais, ach aithnítear ann gur le Treoir 2011/65/AE a rialaítear úsáid substaintí guaiseacha, lena n‑áirítear mearcair i bhfoinsí solais.

                     (15)

                        IO L 174, 1.7.2011, lch. 88.

                     (16)

                        Cinneadh 2010/571/AE ón gCoimisiún an 24 Meán Fómhair 2010 lena leasaítear, chun í a chur in oiriúint don dul chun cinn eolaíoch agus teicniúil, an Iarscríbhinn a ghabhann le Treoir 2002/95/CE ó Pharlaimint na hEorpa agus ón gComhairle a mhéid a bhaineann le díolúintí i gcomhair feidhmeanna ina bhfuil luaidhe, mearcair, caidmiam, cróimiam heicsifhiúsach, défheinil pholabróimínithe nó éitir dhéfheiníle pholabróimínithe (IO L 251, 25.9.2010, lch. 28).

    ---documentbreak---

               IARSCRÍBHINN

               In Iarscríbhinn III a ghabhann le Treoir 2011/65/AE, cuirtear an méid seo a leanas in ionad iontrálacha 2(a), 2(a)(1), 2(a)(2), 2(a)(3), 2(a)(4) agus 2(a)(5):

                        Díolúine

                        Raon feidhme agus dátaí infheidhmeachta

                        ‘2(a)

                        Mearcair i lampaí líneacha fluaraiseacha a bhfuil caidhpeáil dhúbailte orthu chun críoch soilsithe ghinearálta nach dtéann thar (in aghaidh an lampa):

                        2(a)(1)

                        Lampaí fosfair trí bhanda a bhfuil gnáth-shaolré agus feadán < 9 mm ar trastomhas acu (e.g. T2): 4 mg

                        In éag an [Oifig na bhFoilseachán: 12 mhí tar éis fhoilsiú na Treorach Tarmligthe san Iris Oifigiúil]

                        2(a)(2)

                        Lampaí fosfair trí bhanda a bhfuil gnáth-shaolré agus feadán ≥ 9 mm agus ≤ 17 mm ar trastomhas acu (e.g. T5): 3 mg

                        In éag an [Oifig na bhFoilseachán: 18 mí tar éis fhoilsiú na Treorach Tarmligthe san Iris Oifigiúil]

                        2(a)(3)

                        Lampaí fosfair trí bhanda a bhfuil gnáth-shaolré agus feadán > 17 mm agus ≤ 28 mm ar trastomhas acu (e.g. T8): 3,5 mg

                        In éag an [Oifig na bhFoilseachán: 18 mí tar éis ghlacadh na Treorach Tarmligthe ]

                        2(a)(4)

                        Lampaí fosfair trí bhanda a bhfuil gnáth-shaolré agus feadán > 28 mm ar trastomhas acu (e.g. T12): 3,5 mg

                        In éag an [Oifig na bhFoilseachán: 12 mhí tar éis fhoilsiú na Treorach Tarmligthe san Iris Oifigiúil]

                        2(a)(5)

                        Lampaí fosfair trí bhanda a bhfuil saolré fhada acu (≥ 25 000 u): 5 mg.

                        In éag an [Oifig na bhFoilseachán: 12 mhí tar éis fhoilsiú na Treorach Tarmligthe san Iris Oifigiúil]’


title: TREOIR THARMLIGTHE (AE) /... ÓN gCOIMISIÚN lena leasaítear, chun í a chur in oiriúint don dul chun cinn teicniúil agus eolaíoch, Iarscríbhinn IV a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine i leith úsáid luaidhe i gcáblaí agus sreanga forsheoltacha ocsaíd chopair chailciam strointiam biosmait agus luaidhe ina naisc leictreacha

text:
               MEABHRÁN MÍNIÚCHÁIN

               1.COMHTHÉACS AN GHNÍMH THARMLIGTHE

               Leasaítear leis an Treoir Tharmligthe seo ón gCoimisiún, chun í a chur in oiriúint don dul chun cinn teicniúil agus eolaíoch, Iarscríbhinn IV a ghabhann le Treoir 2011/65/AE ó Pharlaimint na hEorpa agus ón gComhairle maidir le srian ar shubstaintí guaiseacha áirithe a úsáid i dtrealamh leictreach agus leictreonach (‘Treoir RoHS’)
                  1
                a mhéid a bhaineann le díolúine le haghaidh feidhmeanna sonracha ina bhfuil luaidhe.

               Le hAirteagal 4 de Threoir RoHS, cuirtear srian ar shubstaintí guaiseacha áirithe a úsáid i dtrealamh leictreach agus leictreonach (TLL). Faoi láthair, tá 10 substaint srianta agus liostaítear iad in Iarscríbhinn II a ghabhann leis an Treoir: luaidhe, mearcair, caidmiam, cróimiam heicsifhiúsach, défheinilí polabróimínithe (PBB), éitir dhéfheiníle pholabróimínithe (PBDE), bios(2-eitilheicsil)taláit (DEHP), taláit bhúitilbeinsile (BBP), taláit débhúitile (DBP) agus taláit dé-iseabúitile (DIBP).

               Liostaítear in Iarscríbhinní III agus IV a ghabhann le Treoir RoHS ábhair agus comhpháirteanna TLL le haghaidh feidhmeanna sonracha atá díolmhaithe ó na srianta ar shubstaintí in Airteagal 4(1) den Treoir. Foráiltear in Airteagal 5 maidir le hIarscríbhínní III agus IV a chur in oiriúint don dul chun cinn eolaíoch agus teicniúil (maidir le díolúintí a dheonú, a athnuachan agus a chúlghairm). Faoi Airteagal 5(1)(a), níltear le díolúintí a áireamh in Iarscríbhinní III agus IV ach amháin mura lagóidh an t‑áireamh sin an chosaint don chomhshaol agus don tsláinte a thugtar le Rialachán (CE) Uimh. 1907/2006 (REACH)
                  2
                agus má chomhlíontar aon cheann de na coinníollacha seo a leanas:

               –is dodhéanta go heolaíoch nó go teicniúil an tsubstaint a dhíothú nó a ionadú trí athruithe ar an dearadh, nó trí ábhair agus comhpháirteanna nach bhfuil aon cheann de na hábhair nó na substaintí a liostaítear in Iarscríbhinn II ag teastáil lena n‑aghaidh;

               –ní áirithítear iontaofacht na n‑ionadach;

               –is dócha gur mó tionchair dhiúltacha iomlána an ionadaithe don chomhshaol, don tsláinte agus do shábháilteacht an tomhaltóra ná na tairbhí iomlána don chomhshaol, don tsláinte agus do shábháilteacht an tomhaltóra.

               Ní mór infhaighteacht na n‑ionadach agus tionchar socheacnamaíoch an ionadaithe a chur san áireamh sna cinntí maidir le díolúintí, agus fad na ndíolúintí sin. Ní mór aon tionchar a d’fhéadfadh a bheith ar an nuálaíocht a chur san áireamh sna cinntí maidir le fad na ndíolúintí. Ní mór smaointeoireacht saolré ar thionchar foriomlán na díolúine a bheith i bhfeidhm, i gcás inarb ábhartha.

               Foráiltear le hAirteagal 5(1) de Threoir RoHS go gcuirfidh an Coimisiún ábhair agus comhpháirteanna TLL le haghaidh feidhmeanna sonracha san áireamh sna liostaí atá in Iarscríbhinní III agus IV trí bhíthin gníomhartha tarmligthe aonair de bhun Airteagal 20. Le hAirteagal 5(3) agus Iarscríbhinn V, bunaítear an nós imeachta maidir le hiarratais a chur isteach ar dhíolúine.

               2.COMHAIRLIÚCHÁIN ROIMH GHLACADH AN GHNÍMH

               Faigheann an Coimisiún líon iarrataí ó oibreoirí eacnamaíocha chun díolúintí a dheonú nó a athnuachan i gcomhréir le hAirteagal 5(3) agus Iarscríbhinn V a ghabhann le Treoir RoHS
                  3
               .

               An 25 Márta 2019, fuair an Coimisiún iarratas amháin ar iontráil nua in Iarscríbhinn IV a ghabhann le Treoir RoHS. Baineann an díolúine a iarradh le húsáid luaidhe in ábhar forsheoltach agus leis na naisc leictreacha ábhartha i bhfeistí sonracha.

               I mí Lúnasa 2019, sheol an Coimisiún staidéar
                  4
                chun meastóireacht a dhéanamh ar an gcaoi a raibh an díolúine nua seo á cur i bhfeidhm agus chun an measúnú teicniúil agus eolaíoch is gá a dhéanamh. Críochnaíodh an staidéar, a raibh comhairliúchán poiblí 8 seachtaine leis na páirtithe leasmhara mar chuid de, i mí Iúil 2020. Cuireadh faisnéis maidir leis an gcomhairliúchán ar fáil ar shuíomh gréasáin an tionscadail
                  5
               , ach ní bhfuarthas aighneacht ar bith mar fhreagairt don chomhairliúchán.

               An 23 Feabhra 2021, chuaigh an Coimisiún i gcomhairle le grúpa saineolaithe na mBallstát maidir le gníomhartha tarmligthe faoi Threoir RoHS. D’aontaigh roinnt saineolaithe leis na dréachtaí a cuireadh i láthair, agus níor thug a lán saineolaithe barúil ar bith. Rinne an Coimisiún gach céim nós imeachta is gá a bhaineann le díolúintí ó na srianta ar shubstaintí faoi Airteagal 5(3) go hAirteagal 5(7)
                  6
               , agus tugadh fógra don Chomhairle agus do Pharlaimint na hEorpa faoi gach gníomhaíocht sa chomhthéacs sin.

               Sa tuarascáil mheasúnachta teicniúla agus eolaíche cuireadh an méid seo a leanas i dtábhacht:

               ·Is féidir luaidhe a chur le hábhar ocsaíd chopair chailciam strointiam biosmait (BSCCO atá dópáilte le luaidhe). Is féidir an t‑ábhar sin a úsáid i gcomhpháirteanna forsheoltacha amhail cáblaí agus sreanga, rudaí a chruthaíonn ciorcad leictreachmaighnéadach le haghaidh feistí leighis nó ionstraimí rialúcháin agus monatóireachta (tionsclaíocha) (e.g. feistí íomháithe athshondais mhaighnéadaigh nó speictriméadair athshondais mhaighnéadaigh núicléach (AMN)). Úsáidtear sádar stánluaidhe chun na comhpháirteanna forsheoltacha sin a nascadh.

               ·Tugtar buntáistí teicniúla agus feidhmiúla nuair a chuirtear luaidhe le BSCCO amhail réimsí maighnéadacha níos láidre agus teocht chriticiúil níos airde, rudaí nach féidir a bhaint amach gan luaidhe a úsáid.

               ·Maidir leis na naisc, níl ábhar ar bith eile ar fáil de mhalairt ar shádar stánluaidhe leis na hairíonna iontaofa céanna (e.g. insínteacht leordhóthanach agus friotachas leictreach íseal ag teochtaí ísle).

               ·Níl díothú ná ionadú luaidhe indéanta go heolaíoch ná go teicniúil gan feidhmíocht a chailliúint. Níl ionadú ná díothú luaidhe san ábhar forsheoltach agus sna sádair lena mbaineann indéanta go heolaíoch ná go teicniúil faoi láthair agus ní mheasfar go mbeidh sé indéanta go heolaíoch nó go teicniúil sa todhchaí is intuartha.

               ·D’fhéadfadh sé go mbeadh íomhánna níos mine le haghaidh diagnóis leighis nó taighde agus nuálaíocht mar thoradh ar na buntáistí teicniúla agus feidhmiúla, agus tá oibriú cobhsaí AMN nó íomháithe athshondais mhaighnéadaigh mar thoradh orthu. Measfar gurb é 15,5 kg in aghaidh na bliana an méid luaidhe iomlán a chuirfear ar an margadh.

               ·Is dócha go n‑úsáidfear BSCCO atá dópáilte le luaidhe le haghaidh láidreachtaí réimsí maighnéadacha níos láidre, ach is féidir teicneolaíocht saor ó luaidhe a úsáid chun láidreachtaí réimsí maighnéadacha níos ísle a ghineadh maidir le coinníollacha nach bhfuil chomh dian céanna. Níl sé comhchuimseach na láidreachtaí réimsí níos ísle a eisiamh ó raon na díolúine, ós rud é go bhféadfadh sé go mbeadh teorainn le nuálaíocht BSCCO (e.g. feistí níos lú) atá dópáilte in luaidhe agus leis na roghanna malartacha sna láidreachtaí réimsí níos ísle atá fabhrach go heacnamaíoch.

               3.EILIMINTÍ DLÍ AN GHNÍMH THARMLIGTHE

               Léirítear i dtorthaí na meastóireachta nach lagóidh deonú na díolúine an chosaint don chomhshaol agus don tsláinte a thugtar le Rialachán REACH, i gcomhréir le hAirteagal 5 de Threoir 2011/65/AE.

               Comhlíontar critéar amháin de na critéir ábhartha a shonraítear in Airteagal 5(1)(a), eadhon go bhfuil ‘díothú nó ionadú trí athruithe ar an dearadh, nó trí ábhair agus chomhpháirteanna nach bhfuil aon cheann de na hábhair nó substaintí a liostaítear in Iarscríbhinn II ag teastáil lena n‑aghaidh, dodhéanta go heolaíoch nó go teicniúil’.

               Dá bhrí sin, tá an díolúine le deonú agus dáta éaga le socrú.

               Leis an ngníomh atá beartaithe deonaítear díolúine ón srian ar shubstaintí in Iarscríbhinn II a ghabhann le Treoir 2011/65/AE, atá le liostú in Iarscríbhinn IV, maidir le luaidhe a úsáid i gcáblaí agus sreanga forsheoltacha BSCCO agus sna naisc leictreacha lena mbaineann.

               Ós rud é nach measfar go mbeidh ionadaithe ar bith iontaofa go gairid amach anseo, is iomchuí an díolúine a dheonú go dtí an 30 Meitheamh 2027. Ní mheastar go mbeidh drochthionchair ag an tréimhse bhailíochta a dheonófar ar an nuálaíocht.

               Is treoir tharmligthe í an ionstraim dlí, dá bhforáiltear i dTreoir 2011/65/AE, agus lena gcomhlíontar ceanglais ábhartha Airteagal 5(1)(a) den Treoir.

               Is é is cuspóir don treoir tharmligthe cuidiú le sláinte an duine agus an comhshaol a chosaint agus na forálacha maidir le feidhmiú an mhargaidh aonair i réimse TLL a chomhchuibhiú, trí úsáid substaintí a bhfuil toirmeasc orthu seachas sin a cheadú maidir le feidhmeanna sonracha, i gcomhréir le Treoir RoHS agus an nós imeachta a bhunaítear inti chun Iarscríbhinní III agus IV a ghabhann leis an Treoir a chur in oiriúint don dul chun cinn eolaíoch agus teicniúil.

               Níl aon impleacht ag an treoir tharmligthe maidir le buiséad an Aontais Eorpaigh.

               TREOIR THARMLIGTHE (AE) …/... ÓN gCOIMISIÚN

               an 12.5.2022

               lena leasaítear, chun í a chur in oiriúint don dul chun cinn teicniúil agus eolaíoch, Iarscríbhinn IV a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine i leith úsáid luaidhe i gcáblaí agus sreanga forsheoltacha ocsaíd chopair chailciam strointiam biosmait agus luaidhe ina naisc leictreacha

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Threoir 2011/65/AE ó Pharlaimint na hEorpa agus ón gComhairle an 8 Meitheamh 2011 maidir leis an srian ar shubstaintí guaiseacha áirithe a úsáid i dtrealamh leictreach agus leictreonach
                  7
               , agus go háirithe Airteagal 5(1), pointe (a) di,

               De bharr an mhéid seo a leanas:

               (1)Le Treoir 2011/65/AE ceanglaítear ar na Ballstáit a áirithiú nach mbeidh na substaintí guaiseacha a liostaítear in Iarscríbhinn II a ghabhann leis an Treoir sin i dtrealamh leictreach agus leictreonach a chuirtear ar an margadh. Ní bhaineann an srian sin le feidhmeanna díolmhaithe áirithe a bhaineann go sonrach le feistí leighis agus uirlisí monatóireachta agus rialúcháin agus a liostaítear in Iarscríbhinn IV a ghabhann leis an Treoir sin.

               (2)Liostaítear catagóirí TLL a bhfuil feidhm ag Treoir 2011/65/AE ina leith in Iarscríbhinn I a ghabhann leis an Treoir sin.

               (3)Is substaint é luaidhe a bhfuil srian air agus a liostaítear in Iarscríbhinn II a ghabhann le Treoir 2011/65/AE.

               (4)An 25 Márta 2019, fuair an Coimisiún iarratas arna chur isteach i gcomhréir le hAirteagal 5(3) de Threoir 2011/65/AE maidir le díolúine a liostú in Iarscríbhinn IV a ghabhann leis an Treoir sin, i leith úsáid luaidhe i bhforsheoltóir ocsaíd chopair chailciam strointiam biosmait lena húsáid i gcáblaí agus sreanga agus luaidhe i naisc leictreacha ábhartha le comhpháirteanna TLL eile (‘an díolúine a iarradh’). Is féidir BSCCO atá dópáilte le luaidhe a úsáid chun ciorcaid mhaighnéadacha fhorsheoltacha a chruthú i gcomhair feistí leighis agus ionstraimí rialúcháin agus monatóireachta.

               (5)Mar chuid den mheastóireacht ar an iarraidh ar dhíolúine, rinneadh comhairliúcháin le páirtithe leasmhara i gcomhréir le hAirteagal 5(7) de Threoir 2011/65/AE. Cuireadh na barúlacha a fuarthas le linn na gcomhairliúchán sin ar fáil go poiblí ar shuíomh gréasáin tiomnaithe.

               (6)Úsáidtear sádair a bhfuil luaidhe iontu chun cáblaí agus sreanga forsheoltacha a nascadh le comhpháirteanna TLL eile. Faoi láthair níl rogha malartach saor ó luaidhe ar fáil ar an margadh a thabharfadh leibhéal leordhóthanach iontaofachta maidir le feidhmeanna ina bhfuil gá le hairíonna amhail insínteacht agus friotachas leictreach íseal ag teochtaí ísle.

               (7)Maidir le meastóireacht na díolúine a iarradh, inar áiríodh staidéar measúnaithe teicniúil agus eolaíoch
                  8
               , ba é a conclúid go dtugtar buntáistí teicniúla agus feidhmiúla le luaidhe a chur le BSCCO nach dtugtar gan luaidhe a úsáid. Íomhánna níos mine le haghaidh diagnóis leighis nó le haghaidh taighde agus nuálaíochta, agus modh oibrithe níos cobhsaí le haghaidh na feidhmeanna ábhartha, is iad sin na buntáistí teicniúla agus feidhmiúla. Is féidir trealamh níos éifeachtúla agus iontaofa a tháirgeadh le luaidhe a chur le BSCCO, rud a théann chun tairbhe don chúram sláinte agus don nuálaíocht.

               (8)Tá sé dodhéanta faoi láthair luaidhe a ionadú nó a dhíothú san ábhar forsheoltach agus sna sádair bhainteacha a bhfuil an fheidhmíocht theicniúil chéanna acu, agus ní mheasfar go mbeidh sé indéanta sa todhchaí is intuartha. Tá an díolúine a iarradh i gcomhréir le Rialachán (CE) Uimh. 1907/2006 ó Pharlaimint na hEorpa agus ón gComhairle
                  9
               , agus ní lagaítear an chosaint don chomhshaol agus don tsláinte a thugtar léi.

               (9)Is iomchuí, dá bhrí sin, an díolúine a iarradh a dheonú.

               (10)D’fhéadfadh sé go mbeadh acmhainneacht ag na buntáistí teicniúla maidir le hábhar BSCCO atá dópáilte le luaidhe chun feabhsuithe agus nuálaíocht a spreagadh sa diagnóisic leighis agus sa taighde. Ní dócha go mbeidh drochthionchair ag fad thréimhse na díolúine ar an nuálaíocht. Dá bhrí sin, is iomchuí an díolúine a dheonú ar feadh tréimhse bhailíochta fhada, i gcomhréir le hAirteagal 5(2), an chéad fhomhír, de Threoir 2011/65/AE.

               (11)Ba cheart, dá bhrí sin, Treoir 2011/65/AE a leasú dá réir sin,

               TAR ÉIS AN TREOIR SEO A GHLACADH:

               Airteagal 1

               Leasaítear Iarscríbhinn IV a ghabhann le Treoir 2011/65/AE mar a leagtar amach san Iarscríbhinn a ghabhann leis an Treoir seo.

               Airteagal 2

               1.Na dlíthe, na rialacháin agus na forálacha riaracháin is gá chun an Treoir seo a chomhlíonadh, déanfaidh na Ballstáit iad a ghlacadh agus a fhoilsiú faoin [Oifig na bhFoilseachán: cuir isteach an dáta: an lá deireanach den chúigiú mí tar éis dháta theacht i bhfeidhm na Treorach seo] ar a dhéanaí. Cuirfidh siad téacs na bhforálacha sin in iúl don Choimisiún láithreach.

               Cuirfidh siad na forálacha sin i bhfeidhm ón [Oifig na bhFoilseachán: cuir isteach an dáta: an lá deireanach den chúigiú mí tar éis dháta theacht i bhfeidhm na Treorach seo + 1 lá].

               Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an bealach le tagairt den sórt sin a dhéanamh.

               2.Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

               Airteagal 3

               Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

               Airteagal 4

               Is chuig na Ballstáit a dhírítear an Treoir seo.

               Arna dhéanamh sa Bhruiséil, 12.5.2022

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 174, 1.7.2011, lch. 88.

                     (2)

                        Rialachán (CE) Uimh. 1907/2006 ó Pharlaimint na hEorpa agus ón gComhairle an 18 Nollaig 2006 maidir le Clárú, Meastóireacht, Údarú agus Srianadh Ceimiceán (REACH) agus lena mbunaítear Gníomhaireacht Eorpach Ceimiceán (IO L 396, 30.12.2006, lch. 1).

                     (3)

                        Tá an liosta le fáil ag
                  http://ec.europa.eu/environment/waste/rohs_eee/adaptation_en.htm
                  .

                     (4)

                        Tá an tuarascáil chríochnaitheach ón staidéar le fáil ag
                  https://op.europa.eu/en/publication‑detail/-/publication/f44f2383-dd0a-11ea-adf7-01aa75ed71a1/language-en/format‑PDF/source-146144383
                  .

                     (5)

                        An tréimhse chomhairliúcháin: An 3 Nollaig 2019 go dtí an 27 Eanáir 2020 (
                  https://rohs.exemptions.oeko.info/
                  ).

                     (6)

                        Tá liosta de na céimeanna riaracháin is gá le fáil ar
                  shuíomh gréasáin an Choimisiúin
                  . Is féidir féachaint ar an gcéim reatha den nós imeachta maidir le gach dréachtghníomh tarmligthe i gClárlann Idirinstitiúideach na nGníomhartha Tarmligthe ag
                  https://webgate.ec.europa.eu/regdel/#/home
                  .

                     (7)

                        IO L 174, 1.7.2011, lch. 88.

                     (8)

                  Staidéar chun measúnú a dhéanamh ar sheacht n‑iarratas ar dhíolúine a bhaineann le hIarscríbhinní III agus IV a ghabhann le Treoir 2011/65/AE
                  .

                     (9)

                        Rialachán (CE) Uimh. 1907/2006 ó Pharlaimint na hEorpa agus ón gComhairle an 18 Nollaig 2006 maidir le Clárú, Meastóireacht, Údarú agus Srianadh Ceimiceán (REACH), lena mbunaítear Gníomhaireacht Eorpach Ceimiceán, lena leasaítear Treoir 1999/45/CE agus lena n‑aisghairtear Rialachán (CEE) Uimh. 793/93 ón gComhairle agus Rialachán (CE) Uimh. 1488/94 ón gCoimisiún chomh maith le Treoir 76/769/CEE ón gComhairle agus Treoracha 91/155/CEE, 93/67/CEE, 93/105/CE agus 2000/21/CE ón gCoimisiún (IO L 396, 30.12.2006, lch. 1).

    ---documentbreak---

               IARSCRÍBHINN

               In Iarscríbhinn IV a ghabhann le Treoir 2011/65/AE, cuirtear isteach an iontráil seo a leanas:

                        ’48.

                        Luaidhe i gcáblaí agus sreanga forsheoltacha ocsaíd chopair chailciam strointiam biosmait (BSCCO) agus luaidhe sna naisc leictreacha a ghabhann leis na sreanga sin

                        Rachaidh sé in éag an 30 Meitheamh 2027.’